Reżistenzi għall-bidla Minn Dr Alfred Sant Kull bidla ġġib magħha r-reżistenzi… ta' dawk li tmur kontra l-interessi tagħhom… u ta' dawk li ma jifhmuhiex u ma jifhmux għaliex tista' tkun għall-aħjar. Qed nitkellmu dwar bidla maħsuba bħala riforma… Waħda intiża bħala revoluzzjoni li taqleb ta' taħt fuq il-mod kif isiru l-affarijiet, u bi vjolenza jekk hemm bżonn biex dan iseħħ b'suċċess, minkejja kull reżistenza: dik tqajjem kwistjonijiet oħra. F'bidla "demokratika" m'għandekx tinjora r-reżistenza għall-bidla. Trid tirrispondi għaliha b'mod miftuħ u trasparenti, anke waqt li tagħraf kif ir-risposta lura mhux bilfors se tinħadem bl-istess mod. U se timmobilizza aktar reżistenzi. Sal-lum f'pajjiżna, aktar kellna reżistenzi għall-bidla li rnexxew milli bil-maqlub, anke meta l-bidliet spiċċaw saru "naturali" fil-ħajja tas-soċjeta. Forsi l-aqwa eżempju huma l-bidliet fis-sistema tas-saħħa li daħħal gvern Laburista f'nofs is-snin sebgħin tas-seklu l-ieħor. Qanqlu l-akbar reżistenza li qatt qamet f'pajjiżna kontra ħidma ta' riforma, b'danni personali u soċjali kbar. Illum dawk ir-riformi jitqiesu bħala parti normali mill-ħajja tagħna tal-lum… Għadni nistagħġeb… forsi ma messnix… b'kemm sal-lum f'pajjiżna u f'oqsma llum marbuta mal-"Ewropa" fejn suppost qed jittieħdu, deċiżjonijiet għadhom ma jirrispettawx kriterji ta' meritokrazija u ta' trasparenza. Minflok, jiġu konklużi b'arranġamenti u manuvrar okkulti li donnhom jinsabu marbuta ma' alleanzi b'għeruq profondi. Dawn iwasslu biex jiġu ppremjati nies li anke meta jistħoqqilhom, jaslu fejn jaslu għax ikollhom xi qaddis li jagħtihom palata. Dejjem rajtha tiġri dil-ħaġa, taħt kull gvern minkejja l-istqarrijiet ta' qdusija li kollha jagħmlu. Is-sabiħa hi li donnu kulħadd jispiċċa jaċċettaha bħala stat ta' fatt u minn ewl id-dinja… Konflitti ta' interess Il-konflitti ta' interess nindunaw bihom biss meta jistgħu jaffettwaw ħażin il-messaġġ li rridu nwasslu. Mill-bqija ma nitkellmux dwarhom anke jekk se jkunu qed jaffettwaw il-mod kif titmexxa inkjesta jew proċess ġudizjarju. Per eżempju, ħadd ma jara xejn stramb filli avukati ewlenin li qed jieħdu sehem fil-proċessi li għandhom x'jaqsmu mal-qtil tas-sinjura Caruana Galizia huma wkoll kelliema ewlenin tal-Oppożizzjoni Nazzjonalista. Il-kwistjoni ta' fejn jibda l-interess politiku u fejn jispiċċa l-interess professjonali fil-kriminalità tal-kas donnha mhijiex importanti. Il-biċċa tinxtered għal oqsma oħra li jirrflettu kif qed jittieħdu deċiżjoniijiet amminstrattivi u politiċi. Il-każ tal-Kummissarju għall-Istandards Publiċi hu wieħed tipiku. Ma nafx kif il-persuna appuntata tista' tippretendi li qed tmexxi b'mod trasparenti meta naqset b'mod evidenti għal raġunijiet li jirriflettu kunflitt ta' interess, milli tmexxi l-istess uffiċċju ġdid tagħha b'mod li juri tassew li kollox qed isir b'riga dritta. Il-mara ta' Ċesri…